ปั่นเพื่อแม่
สวัสดีค่ะคุณผู้อ่านไทยรัฐออนไลน์ที่รักและคิดถึง ใกล้เข้ามาแล้วนะคะสำหรับกิจกรรมสำคัญของคนไทยทั้งชาติอีกหนึ่งกิจกรรมที่กำลังเป็นที่พูดถึงกันอย่างกว้างขวาง นั่นก็คือ กิจกรรมปั่นเพื่อแม่ หรือ ภาษาอังกฤษที่ว่า BIKE FOR MOM ที่ตอนนี้ไม่ว่าจะเปิดโทรทัศน์ ฟังวิทยุ หรือ อ่านหนังสือพิมพ์นิตยสาร รวมไปถึงสื่ออินเทอร์เน็ต โซเชียลเน็ตเวิร์กต่าง ๆ ก็จะได้ยินเรื่องราวของกิจกรรมปั่นเพื่อแม่กันทั่วไปหมด กิจกรรมนี้เป็นกิจกรรมการปั่นจักรยานเฉลิมพระเกียรติสมเด็จพระนางเจ้าฯ พระบรมราชินีนาถ เนื่องในโอกาสมหามงคลเฉลิมพระชนมพรรษา 83 พรรษา 12 สิงหาคม 2558 ค่ะ สำหรับวัตถุประสงค์ก็เพื่อเป็นการให้พสกนิกร ในจังหวัดต่าง ๆ ทั่วประเทศไทยได้มีโอกาสร่วมกิจกรรมปั่นเพื่อแม่พร้อมกันทั้งประเทศอันจะเป็นการแสดงออกถึงความจงรักภักดี โดยล่าสุดก็เพิ่งมีการซ้อมใหญ่อุ่นเครื่องกิจกรรมครั้งนี้ไปเมื่อสุดสัปดาห์ที่ผ่านมา และอีก 2 วันข้างหน้าก็จะถึงวันสำคัญที่เราจะปั่นกันจริง ๆ ปั่นเพื่อแม่ในวันอาทิตย์ที่ 16 สิงหาคม 2558 นี้แล้วนะคะ,ไทยรัฐออนไลน์ครั้งนี้ ในฐานะที่คุณครูลิลลี่คลุกคลีกับภาษาไทยและมีหน้าที่ตีแผ่เรื่องราวความรู้เกี่ยวกับภาษาไทยก็ขอพูดถึงพระเอกของเรื่องนี้กันเสียหน่อยนะคะ เรียกว่าเป็นการฝากความรู้ภาษาไทยอย่างง่าย ๆ ไว้สักนิดก่อนที่จะเริ่มกิจกรรมครั้งสำคัญครั้งนี้กันนะคะ ที่บอกว่าขอฝากความรู้ภาษาไทยอย่างง่ายๆ ก็เพราะดูเหมือนว่าคำว่า จักรยาน จะเป็นคำศัพท์ที่ง่าย เขียนง่าย พูดง่าย และไม่น่าจะผิดกันได้ง่าย ๆ แต่ว่าคุณครูลิลลี่ก็แอบเห็นและแอบได้ยินคนไทยจำนวนไม่น้อยที่ออกเสียงพระเอกของเรา หรือ เจ้าจักรยานที่เรากำลังจะปั่นกันอยู่ในอีกไม่กี่วันข้างหน้านี้ผิดกันอยู่บ่อย ๆ กล่าวคือยังมีคนบางกลุ่มนิยมอ่านออกเสียงว่า จัก-กะ-ยาน ทั้ง ๆ ที่จริง ๆ แล้วที่ถูกต้อง คำว่า จักรยาน ต้องออกเสียงว่า จัก-กระ-ยาน นะคะ คุณผู้อ่านที่รัก เท้าความไปถึงรากศัพท์คำนี้ก็จะได้ความว่า จักร หรือ จักร- อ่านว่า จัก และ จัก-กระ- นะคะ เป็นคำนามค่ะ แปลว่าอาวุธในนิยาย รูปเป็นวงกลมและมีแฉก ๆ โดยรวม เช่น พระนารายณ์ทรงจักร นอกจากนั้นยังมีความหมายถึง สิ่งที่มีลักษณะเป็นวงกลมอย่างล้อรถ เช่น จักรที่ใช้ขว้างในการแข่งขันกีฬา รวมไปถึง สิ่งที่มีรูปเป็นวงกลมมีฟันเฟืองหมุนด้วยพลังงานต่าง ๆ เช่น จักรนาฬิกา หรือใช้เรียกเครื่องกลบางชนิด เช่น เครื่องจักร รถจักร และ ใช้เรียกเครื่องเย็บผ้าที่ใช้เดินด้วยพลังงานหรือเท้าถีบมือหมุ่น ว่า จักร หรือ จักรเย็บผ้า ค่ะ,ทีนี้เรามาเจาะลึกคำว่า จักรยาน กันดีกว่า คำนี้ ถ้าเราเปิดพจนานุกรมฉบับราชบัณฑิตยสถานก็จะได้ความหมายว่า จักรยานเป็นคำนามแปลว่า รถถีบ หรือ ยานพาหนะประเภทรถที่มีล้อ 2 ล้อ ล้อหนึ่งอยู่ข้างหน้าและอีกล้อหนึ่งอยู่ข้างหลัง มีโครงเหล็กเชื่อมล้อหน้ากับล้อหลัง มีคันบังคับด้วยมือติดตั้งอยู่บนล้อหน้า ขับเคลื่อนด้วยกำลังคนผู้ขี่ซึ่งใช้เท้าถีบบันไดรถให้วิ่ง เรียกว่า จักรยานสองล้อ ซึ่งถ้ามี 3 ล้อก็จะเรียกว่าจักรยานสามล้อ และถ้าขับเคลื่อนด้วยกำลังเครื่องยนต์ ก็จะเรียกว่า จักรยานยนต์ อ่านออกเสียงว่า จัก-กระ-ยาน-ยน นะคะ ภาษาปากอาจจะเรียกว่า รถเครื่อง หรือ มอเตอร์ไซค์ก็ได้ค่ะ เอาล่ะค่ะ รู้ที่มาที่ไปและการออกเสียงที่ถูกต้องกันแล้ว ทีนี้ก็มาเตรียมพร้อมอบอุ่นร่างกายกันให้ดีแล้ววันอาทิตย์ที่ 16 นี้ เรามาปั่นเพื่อแม่หลวงของปวงไทยไปด้วยกันนะคะ สวัสดีค่ะ,instagram : ,kru_lilly,facebook : ,ครูลิลลี่
สวัสดีค่ะคุณผู้อ่านไทยรัฐออนไลน์ที่รักและคิดถึง ใกล้เข้ามาแล้วนะคะสำหรับกิจกรรมสำคัญของคนไทยทั้งชาติอีกหนึ่งกิจกรรมที่กำลังเป็นที่พูดถึงกันอย่างกว้างขวาง นั่นก็คือ กิจกรรมปั่นเพื่อแม่ หรือ ภาษาอังกฤษที่ว่า BIKE FOR MOM
คนดังนั่งเขียน,คุณครูลิลลี่,ภาษาไทย,ปั่นเพื่อแม่,BIKE FOR MOM,ปั่นจักรยานเฉลิมพระเกียรติ,จักรยาน,พจนานุกรม,ราชบัณฑิตยสถาน